b'\n_START_ARTICLE_\nHMS Dublin (1912)\n_START_SECTION_\nPalvelus\n_START_PARAGRAPH_\nHMS Dublin liitettiin palvelukseen otettaessa 1. Taistelulaivaviirikk\xc3\xb6\xc3\xb6n, kunnes se hein\xc3\xa4kuussa siirrettiin V\xc3\xa4limeren laivaston 1. Risteilij\xc3\xa4viirikk\xc3\xb6\xc3\xb6n. Alus siirrettiin syyskuussa 2. Risteilij\xc3\xa4viirikk\xc3\xb6\xc3\xb6n, miss\xc3\xa4 se palveli aina vuoden 1914 loppuun._NEWLINE_Aluksen p\xc3\xa4\xc3\xa4llikk\xc3\xb6 John Kelly havaitsi 4. elokuuta 1914 juuri ensimm\xc3\xa4isen maailmansodan alettua Saksan laivaston risteilij\xc3\xa4t SMS Goebenin ja SMS Breslaun Messinan salmessa. Aluksen hiilestyksen p\xc3\xa4\xc3\xa4tytty\xc3\xa4 6. elokuuta se l\xc3\xa4hti Maltalta liitty\xc3\xa4kseen Saksan laivaston aluksia takaa-ajaviin aluksiin. Matkalla se sai m\xc3\xa4\xc3\xa4r\xc3\xa4yksen leikata vihollisen kurssin ja y\xc3\xb6n aikana upottaa alukset torpedoin. Alukset eiv\xc3\xa4t kuitenkaan kohdanneet._NEWLINE_HMS Dublin l\xc3\xa4hetettiin helmikuussa 1915 Dardanelleille, jossa se tuki 25. huhtikuuta HMS Implacablen maihinnousua Gallipolin X-rannalle. Alus l\xc3\xa4hetettiin toukokuussa Brindisiin, jossa se osallistui Albanian rannikolle tehtyihin iskuihin. Siihen osui 9. kes\xc3\xa4kuuta It\xc3\xa4valta-Unkarin laivaston sukellusveneen U-IV laukaisema torpedo. Alus kykeni osumasta huolimatta palaamaan kohtuullista vauhtia ajaen Brindisiin, jossa se makasi palveluskyvytt\xc3\xb6m\xc3\xa4n\xc3\xa4, kunnes se palasi Englantiin korjattavaksi._NEWLINE_HMS Dublin liitettiin 1916 palvelukseen palattuaan Suuren laivaston 2. Risteilij\xc3\xa4viirikk\xc3\xb6\xc3\xb6n p\xc3\xa4\xc3\xa4llikk\xc3\xb6n\xc3\xa4\xc3\xa4n Albert Charles Scott. Alus osallistui 31. toukokuuta - 1. kes\xc3\xa4kuuta viirik\xc3\xb6n mukana Skagerrakin taisteluun. Y\xc3\xb6llisen taistelun aikana alus k\xc3\xa4ytti 117 6-tuuman kranaattia ja upotti yhdess\xc3\xa4 HMS Southamptonin kanssa Saksan laivaston h\xc3\xa4vitt\xc3\xa4j\xc3\xa4n. Alus k\xc3\xa4rsi taistelun kuluessa vaurioita, kun siihen osui viisi SMS Elbingin 5,9 tuuman kranaattia ja kahdeksan SMS Stuttgartin, SMS Frauenlobin ja SMS Hamburgin 4,1 tuuman kranaattia. Osumien seurauksena kolme miehist\xc3\xb6nj\xc3\xa4sent\xc3\xa4 menetti henkens\xc3\xa4 ja 27 haavoittui._NEWLINE_HMS Dublin palasi palvelukseen 17. kes\xc3\xa4kuuta. Alus oli 3. toukokuuta 1917 Pohjanmerell\xc3\xa4 yhdess\xc3\xa4 HMAS Sydneyn ja h\xc3\xa4vitt\xc3\xa4jien HMS Nepean, HMS Obdurate, HMS Pelican ja HMS Pyladesin kanssa partioimassa Firthin- ja Humberin edustalla. Partiomatkan aikana osasto joutui kolmen sukellusveneen ja Zeppelin L43:n hy\xc3\xb6kk\xc3\xa4yksen kohteeksi. _NEWLINE_Sodan p\xc3\xa4\xc3\xa4tytty\xc3\xa4 HMS Dublin sijoitettiin tammikuussa 1920 Afrikan aseman 6. Risteilij\xc3\xa4viirikk\xc3\xb6\xc3\xb6n, jossa se palveli aina vuoteen 1924 lukuun ottamatta lyhytt\xc3\xa4 jaksoa huhtikuussa V\xc3\xa4limerell\xc3\xa4 3.  Risteilij\xc3\xa4viirik\xc3\xb6ss\xc3\xa4. Alus palasi 1924 Englantiin, jossa alus poistettiin palveluksesta ja se sijoitettiin Noren reserviin. Alus myytiin hein\xc3\xa4kuussa 1926 J. J. Kingille Trooniin romutettavaksi. Alus kuitenkin ajoi karille matkallaan romutettavaksi. Alus nostettiin hein\xc3\xa4kuussa 1927 ja se romutettiin my\xc3\xb6hemmin samana vuonna.'